‘Ek is nie ’n vyand van die gereg nie’ – ZumaOudpres. Jacob Zuma in die beskuldigdebank van die hooggeregshof in Pietermaritzburg. (Foto: Sandile Ndlovu/Pool) “Geen persoon kan my daarvan beskuldig dat ek ’n vyand van die gereg is nie. Ek wil die situasie vreedsaam oplos.” Só het oudpres. Jacob Zuma Sondagaand tydens ’n regstreekse mediakonferensie in Nkandla, KwaZulu-Natal, gesê. Dié konferensie volg nadat die Konstitusionele Hof ingestem het om Zuma se dringende aansoek vir die tersydestelling van sy skuldigbevinding en vonnis op Maandag 12 Julie aan te hoor. Maroela Media het vroeër berig dat die land se hoogste hof die voormalige staatshoof Dinsdag tot 15 maande tronkstraf gevonnis het vir minagting van ’n hofbevel om voor die Zondo-kommissie na staatskaping te getuig. Zuma het die hof gevra om die aansoek te heroorweeg in die lig daarvan dat hy nie ’n geleentheid gegun is om getuienis ter versagting van sy vonnis te lewer nie. “Suid-Afrika se hardgewonne demokrasie moet juis verseker dat niemand ooit weer sonder ’n regverdige verhoor toegesluit sal word nie,” het Zuma tydens die konferensie gesê. “Konstitusionele demokrasie moet beteken dat almal gelyk voor die reg behandel word. Nie eers regters is bo die Grondwet verhewe nie. “Ek verwelkom daarom die Konstitusionele Hof se regverdige en objektiewe besluit om die aansoek aan te hoor.” Zuma het voorts aangevoer dat hy nooit geweier om voor die kommissie te verskyn nie. Sy probleem is egter, sê Zuma, met regter Raymond Zondo, wat volgens hom nie neutraal of konsekwent is nie. “My verlede met regter Zondo het daartoe gelei dat hy my onregverdig en met vooroordeel behandel. “Daar moet eintlik nie eers na die kommissie as die Zondo-kommissie verwys word nie, want sou daar iets met hom gebeur of hy hom moet onttrek, sal die kommissie steeds voortgaan. “Indien hy destyds reeds onttrek het soos ek geëis het, sou ek lankal voor die kommissie verskyn het om my weergawe voor te lê.” Volgens Zuma wil hy nie die pogings van die kommissie ondermyn nie, maar vra hy vir “regverdigheid”. Die konferensie is deur ’n geleentheid voorafgegaan waartydens Zuma sy ondersteuners, wat in groot getalle buite Nkandla byeengekom het, toegespreek het. “Die polisie sal my nooit kry solank as wat julle hier is nie,” het hy Sondagmiddag gesê. “Ons het vir ons vryheid geveg, dankie dat julle dit beskerm. Carl Niehaus, woordvoerder van die Umkonto weSizwe-militêreveteranevereniging (MKMVA), was onder diegene aan Zuma se sy en het gesê dat “niemand Zuma ooit sal laat tronk toe gaan nie”. Prof. André Duvenhage, ’n politieke ontleder verbonde aan die Noordwes-Universiteit in Potchefstroom, sê dit is duidelik dat die oudpresident ’n bepaalde strategie dryf. “Aan die eenkant mobiliseer hy politieke steun en beskerm hy homself deur hom met dié steun te omring. “Aan die anderkant probeer hy regsprosesse ondermyn en systap.” Volgens Duvenhage was mense positief ná die uitspraak gelewer is, maar sê dat dit in die lig van jongste verwikkelings veel te wense laat. Hy het ook uitgewys dat die verwikkelinge om Zuma die aandag van belangrike besluite afgetrek het. “Die ANC se Nasionale Uitvoerende Komitee (NUK) het ’n belangrike vergadering wat vir Saterdag tot Maandag beplan was, opgeskort. “Die ANC moes by daardie vergadering belangrike besluite onder meer met betrekking tot algehele verval van die Noordwes-provinsie geneem het. “Weens verdeeldheid en gebrek aan besluitneming in die ANC het dit egter nie gebeur nie.” Boonop, sê Duvenhage, skitter pres. Cyril Ramaphosa in sy afwesigheid terwyl hy as leier van die land juis nou moes standpunt inneem. “Hy is ŉ president wat vanuit die agterhoede probeer bestuur, met ’n totale gebrek aan rigting en besluitneming. “Dít is juis waarom mense so absoluut onseker is oor die toekoms. “’n Mens sou minstens verwag dat die president van ’n land sou ingryp in ’n tyd waar die konstitusionele staat streng gesproke onder ’n politieke én militêre bedreiging is en deur Zuma en sy magsbasisse ondermyn word.” Duvenhage sê dit is absoluut skokkend en ŉ aanduiding van swak leierskap. “Zuma ontglip regsprosesse al vir die laaste dekade en as ’n mens dit so kyk, lyk dit asof hy weer gaan wegkom daarmee. Dit is totaal ongehoord en maak ’n bespotting van ons regstelsel.”